Zápis zo zasadnutia Komisie životného prostredia, výstavby a územného plánovania,  konaného dňa: 23.2.2015 o 16:00 hod. v zasadačke
 Obecného úradu Jaslovské Bohunice.

Prítomní členovia komisie: Ing. Bokor L., Ing. Pekár V., Ing. Varga M., Čapkovič V., 
Ospravedlnený člen komisie: Ing. Kiripolský P.
Pracovník obecného úradu: Ing. Nádaská G.
Prizvaní hostia: Ing. Majeský – zástupca Streleckého klubu BND Piešťany, Mrg. art. Plekanec – reštaurátor kostola sv. Martina v Paderovciach, Ing. arch. Remenár – zhotoviteľ projektovej dokumentácie „Prístavba a nadstavba Požiarnej zbrojnice Jaslovské Bohunice“ , Ing. Slivenský P., starostka B. Krajčovičová

Program rokovania:

1.	Prerokovanie žiadosti Streleckého klubu BND Piešťany.
Rekonštrukčné úpravy na Mlyne ohľadom plánovanej výmeny vykurovacej jednotky. Zakúpenie a inštalácia kotla na pelety a ponechanie pôvodného plynového kotla.
•	Posúdiť možnosť osadenia oboch kotlov v jednej miestnosti, poprípade výstavbu prístrešku v exteriéri s rozmermi 2x2m
•	Posúdiť osadenie/inštaláciu komínového telesa
•	Všetky práce musia byť zrealizované odborne spôsobilou osobou
•	Prerokovať so stavebným úradom, či je potrebné vypracovať a dať schváliť projekt pri výmene vykurovacej jednotky, zároveň prerokovať potrebu ohlásenia drobnej stavby k uzavretiu terasy
Výmena strelíšť v súlade s predpismi ISSF:
•	Pôvodné zariadenia preskladniť tak, aby nedošlo k ich poškodeniu a znehodnoteniu a pri spätnom osadení boli plne funkčné. V prípade ukončenia nájomnej zmluvy Strelecký klub BND Piešťany vykoná spätné osadenia zariadení.
•	Posúdiť z balistického hľadiska inštaláciu nových strelíšť a ich zakreslenie do dokumentácie
•	Ak by došlo k realizácii prestrešenia strelíšť  vo veľkosti do 25 m2 realizovať formou ohlásenia drobnej stavby, ak vo veľkosti nad 25 m2, to je možné realizovať len formou stavebného povolenia
Prekrytie terasy:
•	Prekrytie terasy cca 50% realizovať rozoberateľnou konštrukciou tak, aby po prípadnom rozobratí zostala terasa funkčná – bez realizovania opráv, úprav – vynaloženia ďalších finančných prostriedkov obce.

2.	Posúdenie vykonaných sanačných prác na kostole sv. Martina v Paderovciach a posúdenie navrhovaného riešenia sanácie exteriéru a obnovy fasády  v nadväznosti na čerpanie dotácie obce vo výške 37 000 € v roku 2015.
•	Mrg. art. Plekanec podrobne opísal všetky závady (vlhkosť a praskliny) na kostole sv. Martina v Paderovciach a popísal ako boli jednotlivé práce zrealizované (postupovalo sa v zmysle spracovanej dokumentácie.) Práce zrealizované v interiéri boli dotované  obcou   vo  výške 30 000 € v roku 2014.
•	Dotácia 37 000 € sa použije na opravu prasklín a obnovu fasády v exteriéri, taktiež sa bude postupovať v zmysle vypracovanej dokumentácie. Keďže predmetné práce ešte neboli zrealizované, komisia mala zámer, aby boli predložené ponuky aj od iných dodávateľov. Komisia odporúča, aby v prácach na exteriéri pokračoval dodávateľ,  ktorý realizoval práce v interiéri, aby sa zachovala kontinuita procesu obnovy a nedošlo k zmene, alebo úprave technologického postupu pri realizovaných prácach.
•	Komisia ďalej odporúča - pre prípad rekonštrukcie kostola sv. Michala v Jasl. Bohuniciach, aby bola taktiež doložená dokumentácia popisujúca súčasný stav a rozsah potrebných opráv.  Mrg. art.  Plekanec podal informáciu o začatí prác na kostole sv. Michala.  Komisia požaduje informáciu o prácach na kostole sv. Michala pred samotným zahájením akýchkoľvek realizačných prác, následne rozpočet realizácie predmetného diela min. od troch dodávateľov za predpokladu, že bude zo strany investora požadovaná dotácia z obce . 

3.	Projekt „Prístavba a nadstavba Požiarnej zbrojnice Jaslovské Bohunice“
•	Ing. arch. Remenár predstavil pôvodný projekt rekonštrukcie požiarnej zbrojnice 
•	Komisia po preštudovaní dokumentácie usúdila, že daný projekt je veľmi rozsiahly, či už z priestorového hľadiska – zmena pôdorysu zo 117 m2 na 378 m2 + plnohodnotná nadstavba a usúdila, že relevantné stanovisko k predmetnej rekonštrukcii dá až po prerokovaní na  zastupiteľstve obce Jasl. Bohunice -po vyjadrení sa všetkých poslancov k danej problematike.
•	Komisia dáva návrh, aby sa predmetná problematika prerokovala na mimoriadnom pracovnom rokovaní zastupiteľstva s prizvaným hosťom veliteľom Hasičského a záchranného útvaru hlavného mesta SR Bratislavy pplk. Mgr. Marián Bugárom, ktorý by objasnil potreby Obecného hasičského zboru a svojimi poznatkami tak napomohol pri úprave projektu Požiarnej zbrojnice.   

4.	Urbanistická štúdia „Kopanice“
•	Komisia navrhla o danom bode nerokovať, nakoľko prebieha oslovovanie vlastníkov dotknutých pozemkov, či súhlasia s predajom  záhrad, alebo nie. Výsledok tohto prieskumu má priamy súvis na varianty riešenia  štúdie „Kopanice“.

5.	Projektová dokumentácia  - exteriérové schodisko a malý nákladný výťah v KD Paderovce
•	Komisia súhlasí s vyhotovením projektovej dokumentácie „Exteriérové schodisko a malý nákladný výťah v KD Paderovce“ 
Rôzne:
6.	Doplnenie projektovej dokumentácie  zdravotného strediska
•	Predmetnú dokumentáciu doplniť o rekonštrukciu sociálnych zariadení v objekte na prízemí a  rekonštrukciu súčasnej lekárne a sociálnych zariadení na poschodí - v objekte zdravotného strediska.
Návrhy k  uzneseniam:

K bodu 1. Komisia odporúča vyhovieť žiadosti Streleckého klubu BND Piešťany o poníženie nájmu, v prípade financovania predmetných rekonštrukčných úprav  s tým, že podrobnosti budú opísané/doplnené v zmluve medzi Streleckým klubom BND Piešťany a Obcou Jasl. Bohunice.
K bodu 2. Komisia odporúča, aby práce na kostole sv. Martina v Paderovciach boli zrealizované dodávateľom,  ktorý tieto práce začal realizovať už v roku 2014 (interiér), aby sa zachovala kontinuita obnovy. 
K bodu 2. Komisia odporúča, aby pred začatím rekonštrukčných prác na kostole sv. Michala v Jaslovských Bohuniciach boli obecnému zastupiteľstvu dodané viaceré cenové ponuky na realizáciu samotných prác. Toto platí pre prípad, že farský úrad bude požadovať nenávratnú dotáciu od obce na realizáciu týchto prác. 
K bodu 3. Komisia odporúča, aby rekonštrukcia požiarnej zbrojnice bola realizovaná v menšom rozsahu ako je doposiaľ spracovaná projektová dokumentácia. Komisia ďalej odporúča, aby daná problematika bola prerokovaná na pracovnom stretnutí Obecného zastupiteľstva Jasl. Bohunice s prizvanými odborníkmi.
K bodu 4. Komisia tento bod stiahla z rokovania.
K bodu 5. Komisia odporúča doplniť projektovú dokumentáciu Kultúrny dom Paderovce o exteriérové schodisko a malý nákladný výťah.
K bodu 6. Komisia odporúča doplniť projektovú dokumentáciu Zdravotné stredisko o rekonštrukciu sociálnych zariadení na prízemí a rekonštrukciu súčasnej lekárne a sociálnych zariadení na poschodí.

                                                               ......................................................
                                                                         Ing. Ľuboš Bokor
                                predseda Komisie životného prostredia, výstavby a územného plánovania